  Виталий Пронин «Советской Удмуртия» газетлэн 1952-тӥ арын 22-тӥ январе потэм номерез.4-тӥ феврале, «Удмурт дунне» газетлы 103 ар тырмон нуналэ, Сьӧлта ёросысь Югдон гуртын ортчоз газетмылэн кубокез понна куасэн бызьылонъя 56-тӥез ӵошатскон. Ӵошатсконъёсамы кыдамын но дуннелы тодмо луэмын Нина Парамонова, Юлия Шамшурина, Владимир Никитин, Тамара Тихонова, Максим Вылегжанин но мукетъёсыз куасэн бызьылӥсьёс. 1952-тӥ арГазетмылэн кубокез понна нюръяськон мытэмын 1952-тӥ арын Ижын. Сое арлы быдэ 1999-тӥ арозь ортчытъяны выримы. 1995-тӥ арысен кубок понна нюръяськонэз бурд улаз басьтӥз Мугорез кыдатон культурая, спортъя но туризмъя министерство.Отӥяз коньдонэн шуг-секытъёс кылдылӥзы ке но, газетын ужасьёс сяме пыӵам ужзэс ӧз аналтэ. Куд-ог дыръя ар кельтыса, куддыръя арлы быдэ ӵошатсконъёсыз ортчытъяны выримы. Нош берло аръёсы кубокмы понна нюръяськонлы выль кужым пыӵаз.1952-тӥ арын потэм газетъёсысь бугыръяськыса, ӵошатскон сярысь пыр-почгес тодыны луэ. Вожвылъяськонэ 300 пала спортсменъёс пыриськиллям. Газет понна нюръяськон 3 нунал ӵоже кыстӥськем, гуртоос 10, 30 но 50 иськемъёсы куасэн бызьылӥзы. «Советской Удмуртия» газетлэн призэз понна нюръяськонэ пыриськемзылэсь азьло тросэз ёросъёс асьсэ доразы колхозникъёслэсь ӵошатсконъёссэс ортчытъязы, отын вормисе потэмъёс гинэ газетлэн кубокез понна вожвылъяськизы.1952-тӥ арын 22-тӥ январе потэм «Советской Удмуртия» газетысь чуръёс. Кубок - Играысь команда киын. 3 нунал ортчем бере Ижевскын йылпумъяськизы «Советской Удмуртия» газетлэн призэз понна гуртысь егитъёслэн куасэн бызьылонъя ӵошатсконъёссы. Колхозъёсын, райцентръёсын тренировочной, отборочной ӵошатсконъёсы, огъя вераса, 10 сюрслэсь трос егитъёс пыриськизы. Данакез соос пӧлысь - «Колхозник» добровольной спортивной обществолэн членъёсыз. Республиканской ӵошат-сконъёсы пыриськем 25 команда пӧлысь тужгес ик синмаськымон азинсконъёс басьтӥз Игра районлэн сборной командаез. Номырин но соос пӧртэм ӧз адске, мугоръёссы пичиен куд-огез серем пыр вералляз, тӥледыз лымы согоз шуыса. Нош соос нырысь нуналаз ик асьсэды возьматӥзы, нылъёслэн но пиослэн эстафетаосазы вормисе потӥзы. Ӵошатсконлэн 3-тӥ нуналэз решающий вал. Пиос 30 километр кеме, нылъёс 8 километре бызизы. Пиосъёс пӧлын вормиз Кулига ёросысь лыжник Бузмаков, 30 иськемез со 2 час но 14 минут куспын ортчиз. 3 нунал куспын Играысь команда, 31 очко люкаса, вормись луиз. Соослы сётэмын вал газетлэн киысь кие вошъяськись кубокез но физкультурая но спорт ужпумъёсъя республиканской комитетлэн Почётной грамотаез. Озьы ик грамотаос сётэмын вал на Воткинск, Глазов, Карсовай, Нылга, Шаркан ёросъёсысь сборной командаослы. Вормон басьтэм спортсменъёсты Широбокова но Никитин (Завьялово), Бузмаков (Кулига), Потехин (Бемыж), Горбушина но Русакова (Глазов), Некрасова (Сарапул), Лебедева (Я. - Бодья), Лушникова (Нылга), Грахов (Грахово), Данилов (Воткинск), Мерзляков (Игра), Князев (Шаркан), Блинов (Б. Уча) грамотаен но редакцилэн кузьыменыз данъязы. Самой усто 10 лыжникъёс мынозы Киров городэ, РСФСР-ын нырысетӥ инты понна ӵошатскыны. 2004-тӥ ар50-тӥ юбилейной ӵошатсконъёсты ортчытыны туж но туж куризы ветеранъёс. 2004-тӥ арын сое радъямы Якшур-Бӧдья черкогуртын. Ужрадэ люкаськемын вал дано спортсменъёс, тренеръёс, «Урожай» ДСО-ен кивалтэмъёс. Но ӵошатсконэ лыктыны луонлык шедьтӥллям 10 районысь гинэ спортсменъёс.Газетмылэсь ӵошатсконзэ улӟытыны быгатӥмы шуыса тау карисьёс трос вал. Кӧня тодэ ваёнъёс чузъяськизы! Якшур-Бӧдья ёросысь куасэн бызьылон сюресэз ваньмыз сямен «тодмо сюресмы» шуизы, угось ӵапак та ёросын кубокмы понна ӵошатсконъёс ӵем ортчылӥзы. Тужгес арлыдо спортсменъёс пӧлын вал Ижысь Степан Романов (76 арес), Можгаысь Николай Смолин (70 арес), нылкышноос пӧлын йӧно возиськиз Эграысь 57 аресъем Екатерина Тронина. 50-тӥ ӵошатсконын вормисьёс луизы, нырысетӥ вожвылъяськонын сямен ик, эграос.2017-тӥ ар 55-тӥ ӵошатскон кылем арын Кияса ёросысь Уддяди гуртын ортчиз. Вожвылъяськонэ пыриськизы Иж, Сарапул, Чайковский городъёсысь, 12 ёросъёсысь но «Удмурт дунне» газетын ужасьёслэн командаоссы. Огъя ӵошатсконын вормись луиз Дэри ёросысь команда. Пусйыны кулэ созэ но: тросэз гурт спортсменъёс Кияса ёросэ нырысьсэ вуылӥзы но туж синмаськизы солы. 2018-тӥ ар Таяз учыре гурт спортсменъёсты нырысьсэ люка Сьӧлта ёрос. Ӵошатсконэ лыктыны мылкыд каремзэ нырысь ик ивортӥз Кияса ёросысь команда. Кызьы шуэ ёрос администрациысь мугорез кыдатон культурая но спортъя ёзэн кивалтӥсь Валерий Тихонов, командаын ог 30 адями луоз. Ӵошатсконэ пыриськем сяна, ёросэн но тодматскеммы потэ на. Валерий Иванович та ӵошатсконын комментаторлэсь ужзэ быдэстоз.Газетлэн кубокез понна ӵошатсконъёсы мыныны куасъёссэс дасязы ни милям азьвыл тодмоосмы - Пичи Пурга ёросысь Лидия Близнецова но Яр ёросысь Юлия Рудина.- Ваньмон дыръя куас вылэ султылыны вырисько, туэ но газетлэн кубокез понна ӵошатсконэ пыриськыны дасяськи, - шуэ Лидия Матвеевна. - Та ӵошатсконэ 1971-тӥ арысен пыриськисько, 2 арзэ гинэ кылеме вань. Газетлэн кубокез понна вожвылъяськонъёс пӧртэм интыосын ортчылӥзы, тросгес Якшур - Бӧдьялан, озьы ик вал на Глазов, Можга, Шаркан ёросъёсын. Туэ мон тужгес арлыдо нылкышноос пӧлын кужымме эскеро. Та выллем ик мылкыдъёсыз Юлия Рудиналэн но.- Куасэн бызьылэм сяна, эшъёсын адскем потэ, телефон пыр вераськыса, кӧт уг тыры, - шуэ Юлия Николаевна. - Кӧня асме тодӥсько, ялан та ӵошатсконъёсы пыриськисько. Бен, азьвыл аръёсы та стартъёс юн шулдыр праздниклы пӧрмылӥзы, трос калык пыриськылӥз. Табере ӵошатсконэ мынон-ветлонэн шуг-секытъёс кылдыло, азьло, тракторе пуксьыса но, ветлэммы вал, нош табере гурт сьӧры но озьы уд поты. Сьӧлтаез но адӟеммы потэ. Ми котькытын бызьылыны дышемын, куас сюресъёссы гинэ вольыт мед луозы. Одӥгез жаль, сонякеме мыныса, мон кадь арлыдоослы 2 иськемез гинэ, пе, ортчоно луоз. Ас мылкыд каремея котькуд стартэ «шунтӥськыны» потатэк уз луы, дыр (серекъя).Ӵошатсконлэсь положенизэ лыдэ басьтоно ке, 18-29 аресъем воргоронъёс 10 иськеме бызёзы, 30-64 аресъем воргоронъёс - 5 иськеме, солэсь бадӟымъёс - 3 иськеме. Егит нылкышноос (18-29 арес) та нуналэ 5 иськем ортчозы, 30-54 аресъемъёс - 3 иськем, солэсь бадӟымъёс - 2 иськем. Нимысьтыз стартъёс витё семьяосты.«Советской Удмуртия» газетлэн 1952-тӥ арын 22-тӥ январе потэм номерез.Азьвыл газетлэн кубокез понна вожвылъяськонын, куасэн бызьылон сяна, трамплинысь тэтчан но вылэм.1973-тӥ арын Шарканын ортчем ӵошатсконын спортсменъёс сцена вылын кырӟаны-вераны быгатэмзэс но эскериллям. Команда 4-5 номер возьматэм, шулдыръяськон 12 час кыстӥське вылэм. Нимысьтыз ӧтем специалистъёс спортсменъёслы-артистъёслы дунъет сётӥллям. Газетлэн кубокез ӵемгес «кунояз» можгаос дорын - 12 пол, соослэсь ӧжытаклы бере кылё шарканъёс, дэриос, глазовъёс, эграос. Быдэн одӥг пол кубокмес утылӥзы Балезино, Ува, Кулига ёросъёс но Ижысь куасэн бызьылӥсьёс. «Советской Удмуртия» газетлэн призэз понна ӵошатсконъёс вал:1952-тӥ арысен 1991-тӥ арозь - пӧртэм интыосын ортчизы; «Удмурт дунне» газетлэн призэз понна ӵошатсконъёс:1992-тӥ арысен 1999-тӥ арозь - пӧртэм интыосын; 2001-тӥ арын - 49-тӥ ӵошатскон - Воткаысь Новый посёлок; 2004-тӥ - 2005-тӥ аръёсы - 50-тӥ-51-тӥ ӵошатсконъёс Якшур-Бӧдьяын; 2012-тӥ арын - 52-тӥ ӵошатскон - Ижысь Г. Кулаковалэн спорткомплексаз; 2014-тӥ ар - 53-тӥ ӵошатскон - Якшур-Бӧдьяын; 2015-тӥ ар - 54-тӥ ӵошатскон - Вавож ёросысь Нюрдор-Котьяын; 2016-тӥ ар - 55-тӥ ӵошатскон - Кияса ёросысь Уддядиын. Валентина Емельянова Теги: удмрутдунне  